open-index/open-wikipedia-markdown huggingface dataset:
ג

**ג**' (שם האות: **גִּימֶל**) היא האות השלישית באלפבית העברי. שמה, **גימ"ל**. 

## הגייה
בחלוקה המסורתית של בסיסי החיתוך נמנית האות ג' עם העיצורים החכיים: **ג**יכ"ק. כמו כן, באופן מסורתי, הייתה הבחנה בין הגיית ג' דגושה לג' רפה. ההבחנה בין שתי ההגיות נעלמה בעברית חדשה, שבה נהגית הג' תמיד כדגושה, אך ישנן עדות אשר עדיין מקפידות על ההבחנה. 

ג' היא אחת משש האותיות בג"ד כפ"ת, המקבלות דגש קל בראש מילה ולאחר שווא נח.

גּ' דגושה נהגית לרוב כעיצור וילוני, סותם, קולי (IPA: [ɡ]). בהגייה התימנית (מלבד השרעבית) נהגית ג' דגושה כעיצור בתר-מכתשי, מחוכך שורק, קולי (IPA: /ʤ/).

במקור ג' רפה נהגתה כעיצור וילוני, חוכך, קולי (IPA: [ɣ]), כמו האות הערבית ע'ין (غ) או בדומה להגייה גרונית של האות רי"ש בעברית החדשה. הגייה זו נשמרה במסורת ההגייה התימנית.

בעברית החדשה רווח הכתיב ג' עם גרש (כמו במילה *[[ג'ינג'י]]*), כדי לציין עיצור בתר-מכתשי, מחוכך שורק, קולי (IPA: /ʤ/). עיצור זה נהגה כ-j אנגלית או כג'ים (ج) ערבית, והוא רווח בעברית במיוחד במילים שאולות. בכתיב ישן נהוג לכתוב עיצור זה לעיתים כ**דְּזְ׳** (כלומר, כד'+ז'+גרש) או כ**דְּזְשׁ** (כפי שנהוג ביידיש).

## ייצוג
נהוג לקשר בין צורת האות ג' למילה "גמל", אך ישנה סברה אחרת כי מקור האות הוא דווקא בהירוגליף המצרי שציין "מקל לזריקה" (דומה לבומרנג), והשם "גימְל" מקורו במילה שמית לאותו חפץ, ורק בתקופה מאוחרת יותר נוצר הקישור ל-"גמל" בגלל הדמיון בצליל בין המילים.

[שמאל|ממוזער|300px|האות ג' מוצגת ב[גופן|גופנים הבאים (מימין לשמאל): פרנק-ריהל, אריאל, דוד, כתב רש"י, כתב סת"ם, כתב, חיים]]

בקוד ASCII מיוצגת האות ג' בערך E2, ובקוד Unicode היא מיוצגת בערך 05D2.

בקוד מורס מיוצגת האות ג' באמצעות הרצף (משמאל לימין): **.--** (קו קו נקודה).

right
הוא ייצוגה של האות ג' בכתב ברייל.

באלפבית צלילי מיוצגת האות ג' באמצעות המילה "**גימל**".

באיתות בדגלי סמפור ג' מיוצגת על ידי דגל אחד הפונה דרומה (כלפי מטה) ודגל שני הפונה צפון-מערבה.

## שימושים
בגימטריה ערכה של האות ג' הוא 3, ובהתאם לכך יום ג' הוא יום שלישי וכיתה ג' היא הכיתה השלישית בבית הספר. כאשר האות ג' מופיעה בראש תאריך עברי, פירושה 3,000, למשל: שנת ג'תנ"א היא השנה ה-3451 בלוח העברי.

שכיחות השימוש של האות **ג**' בעברית חדשה היא כ־1.26% מכלל אותיות האלפבית העברי.

בקבלה מסמלת האות ג' גמילה ונתינה - הרגל הקטנה של האות ממשיכה את השפע.

ג' הוא הקיצור של יחידת המידה גרם.

במינוח הצבאי, "גימל" הוא אישור שנותן רופא לחייל להימנע מפעילות עקב מחלה ולנוח בביתו.

**גימל** הוא גם שמה של להקת בנות פינית שהוקמה בשנת 2002, ובה שלוש זמרות.

## ראו גם
* ج – האות ג'ים בערבית
* غ – האות ע'ין בערבית
* ﭺ – האות גים החיצונית לערבית

## קישורים חיצוניים

* 

## הערות שוליים

קטגוריה:אותיות בעברית
קטגוריה:3 (מספר)
קני מקורמיק

**קנת' "קני" מקורמיק** (באנגלית: **Kenneth** "**Kenny**" **McCormick)** הוא דמות בדיונית בסדרת הטלוויזיה "סאות' פארק". מדובב אותו מאט סטון (ובפרק בודד, מייק ג'אדג'). קני הוא אחת מארבע הדמויות המרכזיות של הסדרה, וגילו הוא 10. הוא מאופיין בעיקר בכך שכל הדברים שהוא אומר נשמעים עמומים ולא-ברורים בגלל קפוצ׳ון הפרקה שמכסה את רוב הפנים שלו.

מוטיב עיקרי בדמותו של קני הוא מותו כמעט בכל פרק במהלך חמש העונות הראשונות. קני עצמו אינו מודאג מהמוות, אבל כועס שלאף אחד לא אכפת מהעניין. המוות מלווה בדרך כלל בצווחות של חבריו, סטן מארש וקייל ברופלובסקי (שבמשך הפרקים הפכו פחות ופחות נרגשות): "Oh my God! They killed Kenny! You bastards!&lrm;" (תרגום: אלוהים אדירים! הם הרגו את קני! מנוולים!). "הם" מתייחסת ליוצרי הסדרה, מאט סטון וטריי פארקר.

בדרך כלל, קני לובש מעיל כתום שמסתיר את פניו, למרות זאת ישנם מקרים בהם הוא מופיע ללא המעיל כך למשל בסרט של סאות' פארק ובמספר מצומצם של פרקים נוספים. המעיל אף נגוע ב-"מזלו הרע" של קני, ושימש את טימי ככלי נקמה נגד ג'ימי. מתחת למעיל מסתתר שיער בלונדיני מפוזר.

משפחתו של קני ענייה, ונוטה להתנהג כ"זבל לבן". אביו הוא אלכוהוליסט והחברים שלו, ובמיוחד אריק קרטמן, מנצלים עובדה זו כדי להשפילו.

למרות כל הבעיות שיש לו, מוצג קני לעיתים קרובות כגיבור של קבוצת הילדים. כמה ממקרי המוות שלו היו מעשה של הקרבה עצמית. בעונה ה-13 של הסדרה מתגלה קני כ"מיסתיריון", גיבור-על מסתורי ששומר על העיר מכל רע. בנוסף, קני חושף את העובדה שיש לו "כוח מיוחד" שמסביר את מקרי המוות שלו בעונות הקודמות, אך הוא טוען שלמעשה הכוח שלו הוא גם הקללה שלו.
מאט וטריי הורידו אותו מהסדרה לתקופה מסוימת והוא הוחלף על ידי באטרס. לאחר מכן הוחלף בטוויק טוויק. בפרק "מבצע מזחלת אדומה" חזר לחיים והמשיך להופיע בפרקים שאחריו.

## קישורים חיצוניים

* 

קטגוריה:דמויות סאות' פארק
ד

**ד**' (שם האות: **דָּלֶת**) היא האות הרביעית  באלפבית העברי. בפי יהודי תימן נקראת האות **דָּאל**.

## הגייה
בהתאם לחלוקת אותיות האלפבית העברי לחמשת מוצאי הפה, ד' נמנית עם חמש האותיות הלשוניות: דטלנ"ת.

ד' היא אחת משש האותיות בג"ד כפ"ת, המקבלות דגש קל בראש מילה ולאחר שווא נח. בימינו אין הבחנה בקרב דוברי העברית בישראל בין הגייתה של ד' דגושה לרפה – שתיהן נהגות כמו האות d במילה האנגלית Dog. 

ד' דגושה ייצגה במקור עיצור מכתשי, סותם, קולי ([d] :IPA), כמו d באנגלית.

ד' רפה ייצגה במקור עיצור שיני, חוכך, קולי ([ð] :IPA), כמו th שבמילה האנגלית "Then" (לא כמו ה־TH שבמילה "Thin") או כמו האות ד'אל (ذ) בערבית. ישנן עדיין עדות המקפידות על הגייה זו.

## ייצוג
ככל הנראה, האות נקראת **דל"ת** משום שצורתה בכתב עברי עתיק הייתה דומה לדֶלֶת. 

[שמאל|ממוזער|300px|האות ד' מוצגת ב[גופן|גופנים הבאים (מימין לשמאל): פרנק-ריהל, אריאל, דוד, כתב רש"י, כתב סת"ם, כתב, חיים]]

בקוד ASCII מיוצגת האות ד' בערך E3, ובקוד Unicode היא מיוצגת בערך 05D3.

בקוד מורס היא מיוצגת באמצעות הרצף (משמאל לימין): **..-** (קו נקודה נקודה).

right
הוא ייצוגה של האות ד' בכתב ברייל.

באלפבית צלילי מיוצגת האות ד' באמצעות המלה "**דוד**".

באיתות בדגלי סמפור, ד' מיוצגת על ידי דגל אחד הפונה כלפי מטה, ודגל שני הפונה כלפי מעלה.

## שימושים
בגימטריה ערכה 4, ובהתאם לכך "יום ד'" הוא יום רביעי וכיתה ד' היא הכתה הרביעית בבית הספר. כאשר האות ד' מופיעה בראש תאריך עברי, פירושה 4,000, למשל: שנת ד'תתנ"א היא השנה ה-4851 בלוח העברי.

בשפה עברית מודרנית שכיחות השימוש באות **ד**' היא כ־2.59% מכלל אותיות האלפבית העברי.

בקבלה מסמלת האות ד' דלייה וקבלה.
בדורות האחרונים החל נוהג אצל יהודים דתיים מסוימים, לציין את שם השם על ידי האות ד' ולא האות ה', כיוון שלדעתם באות ה' יש קדושה המצריכה גניזה. הדבר מתבטא הן בכתבי יד והן בספרים מודפסים.

האות ד' מופיעה בביטויים עבריים אחדים:
* ** ד' על ד**': שטח של ארבע אמות על ארבע אמות, ובהשאלה כינוי לשטח קטן ביותר.
* **בד' אמותיו**: בסביבתו הקרובה.

## ראו גם
* د – האות '''דאל''' בערבית
* ذ – האות '''ד'אל''' בערבית
* דלתא (אות)

## קישורים חיצוניים

* 

קטגוריה:אותיות בעברית
דגל חוף השנהב

**[[דגל]] [[חוף השנהב]]** הוא טריקולור המורכב משלושה פסים אנכיים בצבעים כתום (צד המוט), לבן וירוק.

הדגל דומה לדגל אירלנד, אך האחרון ארוך יותר והצבעים מופיעים בו בסדר הפוך: הירוק הוא בצד המוט. הדגל דומה גם לדגל איטליה שבו הצבעים ירוק (צד המוט), לבן ואדום.

עיצוב הדגל מבוסס על עיצובו של דגל צרפת; הצבע הכתום מסמל את האדמה הפורייה, הלבן מסמל את השלום והירוק מסמל את התקווה.

## ראו גם

## קישורים חיצוניים

* 
* 

חוף השנהב, דגל
קטגוריה:חוף השנהב: סמלים לאומיים
חוף השנהב
חוף השנהב
שעתוק (סוציולוגיה)

**שִׁעְתּוּק** (או "שיצור"; באנגלית: reproduction) בסוציולוגיה הוא מונח שמבטא העתקה של מבנה חברתי מסוים מדור אחד לבא אחריו. מבנה ריבודי, קבוצות חברתיות, מבנה של יחסים חברתיים – כל אלה יכולים להיות משועתקים.

באידאולוגיה הקפיטליסטית מושם דגש רב מאוד על ניעות חברתית (מובּיליות) – האפשרות של כל אדם, ללא קשר לרקע ממנו הגיע, להגיע לגדולה על ידי הצלחה כלכלית. בפועל, על אף כי קיומו של שיעתוק נוגד את התאוריה של הקפיטליזם, הוא מתקיים בחברה הקפיטליסטית – שעתוק גורם להצלחתו של האדם להיות תלויה במצבם הכלכלי של הוריו.

לפי גישות קונפליקט, שעתוק הוא אינטרס של קבוצות הנמצאות במעלה ההיררכיה, על-מנת לשמור על זכויות היתר שלהן.

## מנגנוני שעתוק
ישנן מנגנונים רבים הגורמים לשעתוק. ביניהם ניתן למנות את:

### ירושה

הצורה הישירה והברורה ביותר של מנגנון לשעתוק ריבודי, בו דור אחד מעביר את הנכסים שצבר לדור הבא.

### הון תרבותי

הון תרבותי הוא אוסף כל הנכסים בעלי המשמעות התרבותית שאדם צבר, כמו תעודות אקדמאיות. מכיוון שניתן להמיר הון כלכלי להון תרבותי, אלו הנמצאים במעמד כלכלי גבוה יהיו בעלי הון תרבותי רב, ואף יוכלו להעניק הון תרבותי לילדיהם, שבתורם יוכלו להמירו חזרה להון כלכלי.

### הון חברתי

הון חברתי הוא מכלול הקשרים החברתיים של אדם. קשרים אלה הוא יכול לנצל לצורך השגת הטבות – יחס מועדף בעבודה וכדומה. מכיוון שמעמדות חברתיים הם בדרך כלל גם קבוצות סטטוס, ומכיוון שאדם רוכש הרבה מההון החברתי שלו דרך הוריו, ההון החברתי של בן להורים מהמעמד הגבוה נותן לו סיכויים גבוהים הרבה יותר להשתלב גם הוא במעמד זה.

### הביטוס

מונח שטבע הסוציולוג פייר בורדייה. זוהי מערכת מתוחכמת יותר לשעתוק, הפועלת באופן סמוי.

כל אדם צובר במהלך חייו אוסף של מנהגים והרגלים – ובהם האופן בו הוא משתמש בשפה, המראה החיצוני שלו ועוד. המערכות המנחילות לאדם הביטוס מסוים הן מערכות הסוציאליזציה – המשפחה, בית הספר ועוד. כתוצאה מכך, האדם רוכש את ההביטוס של הוריו.

ההביטוס קובע במידה רבה את סיכויי הצלחתו של אדם בחברה המודרנית, החל מתוצאות של ראיונות עבודה, ועד להצלחתו במבחני מיון, כמו המבחן הפסיכומטרי. לבני האדם יש נטייה, גם אם לא מודעת, להעדיף תמיד את בעלי ההביטוס הדומה לשלהם ולכן למי שהתחנך בבית מהמעמד הגבוה יהיה יתרון בהשגת עבודה מועדפת.

דוגמה אחת להשפעת ההביטוס ניתן לראות בסרט הקולנוע "נערה עובדת", שבו הגיבורה מאמצת לעצמה מבטא דומה לזה של המנהלת שלה, כחלק מניסיונה להתקדם בסולם הדרגות המקצועי.

### יצירה
ניתן למעשה לראות ביצירות מתחומים שונים ומגוונים שעתוק. דוגמאות בולטות לכך הן יצירות ספרותיות, שניתן להגדירן כמבוססות על איזו שהיא מורשת תרבותית הכוללת רכיבים כמו שפה, דימויים משותפים, מנהגים משותפים וידע מצוי, וכן יצירות מוזיקליות שלרוב אינן חפות מהשפעה של יצירות מוזיקליות שקדמו להן. עובדה זו מעמידה בסימן שאלה את ההצדקה המוסרית לקיומן של זכויות יוצרים על קניין רוחני, שכן כשם שהחברה העניקה לכל יוצר את הבסיס התרבותי ליצירתו באופן חפשי, ייתכן שהיא זכאית לעשות שימוש ביצירותיו באופן חפשי.

קטגוריה:סוציולוגיה
קטגוריה:ריבוד ואי שוויון
דיק גפהארדט

**ריצ'רד אנדרו "דיק" גפהארדט** (באנגלית: **Richard Andrew "Dick" Gephardt**; נולד ב 31 בינואר 1941) הוא פוליטיקאי אמריקאי מהמפלגה הדמוקרטית, שירת כחבר בית הנבחרים של ארצות הברית מטעם מיזורי וכיהן כמנהיג הרוב הדמוקרטי.

## ביוגרפיה
דיק גפהארדט נולד ב 31 בינואר 1941, בעיר סנט לואיס אשר במדינת מיזורי. הוא בוגר אוניברסיטת נורת'ווסטרן ובית הספר למשפט של מישיגן. גפהארדט נשוי לג'יין ואב לשלושה ילדים.

ב-1976 נבחר לייצג את המחוז ה-3 של מיזורי, אשר כולל חלק מהעיר סנט לואיס, בבית הנבחרים אשר בוושינגטון. מאז נבחר ברציפות עד לבחירות 2002. במהלך 2003 הכריז כי לא ירוץ לכהונה נוספת ב-2004.

ב-1984 נבחר כיו"ר הוועידה הדמוקרטית בבית הנבחרים התפקיד הרביעי בחשיבותו בבית הנבחרים אם מפלגתו של המכהן היא מפלגת הרוב.

ב-1988 ניסה כוחו בהתמודדות למועמדות המפלגה הדמוקרטית לנשיאות ארצות הברית והפתיע רבים כאשר ניצח במדינת איווה השכנה למדינתו מיזורי ואולם בהמשך יצא מהמירוץ בעיקר בשל בעיות מימון, פריימריס אשר סופו היה ניצחון של מושל מסצ'וסטס מייקל דוקאקיס.

ב-1989 נבחר על ידי עמיתיו הדמוקרטים בבית הנבחרים לכהונת מנהיג הרוב, עמדה השנייה בחשיבותה רק ליושב ראש בית הנבחרים. גפהארדט הפך ממנהיג הרוב הדמוקרטי בבית הנבחרים למנהיג הדמוקרטי בבית הנבחרים בשנת 1994 כאשר לראשונה מזה 40 שנה הפסידו הדמוקרטים את השלטון בבית הנבחרים לידי הרפובליקנים בניצוחו של חבר בית הנבחרים הרפובליקן השמרן מג'ורג'יה ניוט גינגריץ'. ב-2002 התפטר מתפקידו זה כמנהיג הדמוקרטי בבית הנבחרים על רקע ביקורת משורות המפלגה הדמוקרטית לפיה מכהן גפהארדט כממנהיג הדמוקרטי ומפסיד 5 בחירות רצופות (מאז 1994) בהן לא הצליחו הדמוקרטים להשיג שליטה בבית הנבחרים. ואכן בשנת 2002 נבחרה ננסי פלוסי אשר מייצגת את סן פרנסיסקו או את המחוז ה-8 של קליפורניה בקונגרס, לכהונת המנהיגה הדמוקרטית בבית הנבחרים ועשתה בכך היסטוריה, שכן לראשונה בחרה מפלגה מרכזית בארצות הברית אישה לכהונה זאת.

גפהארדט הכריז על התמודדותו למועמדות המפלגה הדמוקרטית לנשיאות לקראת הבחירות לנשיאות ארצות הברית 2004. אולם לאחר שהגיע רק למקום הרביעי באיווה, מקום בו חזו כי ינצח או יגיע למקום השני, היה לראשון המתמודדים שהודיעו על פרישתם לאחר תחילת הפריימריס.

גפהארדט נמנה ברשימת המועמדים לסגנות נשיא שגיבש הסנאטור ג'ון קרי ואולם בסופו של דבר הועדף ג'ון אדוארדס הצעיר והפוטוגני על פני גפהארדט וניסיונו העשיר.

## קישורים חיצוניים

* 

קטגוריה:אמריקאים ילידי מיזורי
קטגוריה:סנט לואיס: אישים
קטגוריה:ערכים שבהם תבנית בריטניקה אינה מתאימה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:מועמדים לנשיאות ארצות הברית ב-2004
קטגוריה:חברי בית הנבחרים של ארצות הברית ממיזורי
קטגוריה:מנהיגי סיעות בבית הנבחרים של ארצות הברית
קטגוריה:מועמדים בבחירות המוקדמות מטעם המפלגה הדמוקרטית לנשיאות ארצות הברית
קטגוריה:מועמדים לנשיאות ארצות הברית ב-1988
קטגוריה:מנהיגי המיעוט בבית הנבחרים של ארצות הברית
קטגוריה:בוגרי אוניברסיטת נורת'ווסטרן
קטגוריה:בוגרי בית הספר למשפטים באוניברסיטת מישיגן
קטגוריה:אמריקאים שנולדו ב-1941
תאקסין צ'ינוואט

שמאל|ממוזער|200px|תאקסין צ'ינוואט, 2005
**תאקסין צ'ינוואט** (בתאית: **ทักษิณ ชินวัตร**; נולד ב-26 ביולי 1949 בעיר צ'יאנג מאי שבצפון תאילנד), ראש ממשלת תאילנד לשעבר. הוא היה ראש ממשלת תאילנד החל משנת 2001, אחרי שזכה בבחירות לפרלמנט התאילנדי 2005, עד לספטמבר 2006 אז הודח בהפיכה צבאית שנערכה במדינה. הוא האדם העשיר ביותר בתאילנד לאחר המלך ואחד האנשים העשירים במזרח אסיה. כבעלים של תאגיד Shin הוא מנהל ומחזיק בחברות שונות בתחום התקשורת והטלקומוניקציה.

## קורות חיים
שלא כמו רבים מהפוליטיקאים וראשי המדינה בתאילנד, צ'ינוואט החל את הקריירה שלו במשטרה ולא בצבא. בשנת 1973 סיים את לימודיו בבית הספר לשוטרים. בשנת 1994 הצטרף לממשלה בתור שר חוץ, ובשנת 1998 ייסד את מפלגתו "תאי ראק תאי" ("תאים אוהבים תאים"). צ'ינוואט הואשם לא מעט פעמים בשחיתות וניגוד עניינים בגלל היותו איש עסקים ומיליארדר בנוסף לראש ממשלה.

ב-19 בספטמבר 2006 הודח בהפיכה צבאית, בעודו שוהה במטה האו"ם בניו יורק.
ב-2007 רכש את קבוצת הכדורגל מנצ'סטר סיטי אותה מכר שנה לאחר מכן.

צ'ינוואט הוא אחיה של יינגלאק צ'ינוואט, שכיהנה כראשת ממשלת תאילנד בשנים 2011–2014 ואביה של פאטנונגטאן צ'ינוואט, שמכהנת כראשת ממשלת תאילנד מאז אוגוסט 2024.

## קישורים חיצוניים

* 

* 

קטגוריה:פוליטיקאים תאילנדים
קטגוריה:ראשי ממשלת תאילנד
קטגוריה:שרי חוץ
קטגוריה:בוגרי אוניברסיטת המדינה של סם יוסטון
קטגוריה:מקבלי עיטור מסדר ההצטיינות של הרפובליקה של פולין
קטגוריה:מעוטרי מסדר השמש של פרו
קטגוריה:מיליארדרים תאילנדים
קטגוריה:ילידי 1949
המוסדות הלאומיים

שמאל|ממוזער|250px|המוסדות הלאומיים עד מלחמת העולם הראשונה
[שמאל|ממוזער|250px|[בית המוסדות הלאומיים בירושלים]]
**המוסדות הלאומיים** הם המוסדות שהקימה התנועה הציונית בירושלים בתקופה שקדמה להקמת מדינת ישראל, כתשתית לקראת הקמת המדינה, ולביצוע פעולות מדיניות לקידום הציונות. המוסדות הלאומיים ממשיכים לפעול, אך תפקידם ומעמדם השתנו לאחר הקמת המדינה.

במוסדות הלאומיים נכללים:
*ההסתדרות הציונית העולמית
בתחילת דרכה ייצגה ההסתדרות הציונית את היישוב היהודי בארץ ישראל אל מול השלטון העות'מאני ואחר כך את כל העם היהודי. בשנת 1929 עברה הפעילות הביצועית של ההסתדרות הציונית לידי הסוכנות היהודית, וההסתדרות הציונית נותרה כגוף קובע מדיניות.
** מאז קום המדינה עוסקת בעידוד העלייה, בהידוק הקשר בין מדינת ישראל ויהדות התפוצות ובחינוך ציוני ויהודי התפוצות.
*הסוכנות היהודית
** לפני הקמת המדינה ייצגה את העם היהודי בפני ממשלת בריטניה, בעלת המנדט על ארץ ישראל.
** מאז קום המדינה ממשיכה לעסוק בנושאי עלייה וקליטה, התיישבות וחקלאות.
*הקרן הקיימת לישראל
** לפני הקמת המדינה עסקה ברכישת קרקעות בארץ ישראל לשם יישוב יהודים בהן.
** מאז קום המדינה עוסקת במפעלי ייעור, פריצת דרכים והכשרת קרקע.
*קרן היסוד
**עד לקום המדינה – הזרוע הכספית של הנהגת היישוב.
**מאז קום המדינה התרכזה קרן היסוד במימון העלייה וקליטת העולים ובמימון פעולות הסוכנות היהודית.

עד כינון האספה הלאומית היה עיקר הפעילות הארגונית בידי ההנהלה הציונית שקיימה מגעים עם השלטון המנדטורי בארץ ישראל ובבריטניה ועם מוסדות חבר הלאומים. המוקד העיקרי היה בלונדון, שם ניהלו ויצמן וחברי ההנהלה את עיקר פעילותה. מוקד שני, חלש יותר, היה בירושלים, שבה ישבו נציגי ההנהלה הציונית, כמו הקולונל פרדריק קיש. הסניף בירושלים ניהל מגע עם ממשלת המנדט, כשהוא כפוף להוראות המרכז בלונדון.

דוגמאות נוספות למוסדות לאומיים: אספת הנבחרים, הוועד הלאומי (שימש מעין ממשלה ל"מדינה שבדרך"), הרבנות הראשית (טיפלה בענייני הדת; בתי כנסת, שחיטה, קבורה), הסוכנות היהודית.

פעילות המוסדות הלאומיים הייתה מותנית אמנם בקבלת היתרים מהשלטון הבריטי. עם זאת, חיזקו המוסדות הלאומיים את התחושה של מעין מדינה ריבונית ויצרו בסיס משותף ליישוב למרות פיצולו האידאולוגי.

## ראו גם
* בית המוסדות הלאומיים
* משה ליסק ודן הורוביץ, מיישוב למדינה, תל אביב, עם עובד 1977

## קישורים חיצוניים
* 
* 

קטגוריה:ההסתדרות הציונית
קטגוריה:ארגונים ומוסדות ביישוב
עמוס גפן

**עמוס גפן** (24 בספטמבר 1937 – 25 בינואר 1998) היה עיתונאי, עורך, מו"ל ומתרגם ישראלי.

## קורות חיים
עמוס גפן נולד למשפחה אמידה שניהלה בתי חולים פסיכיאטריים.

היה נשוי למבקרת התיאטרון שוש אביגל. דמותו מופיעה בסרט החטאים של אבי נשר, מבוסס על חייה של שוש אביגל ואחותה.

גפן נפטר בעקבות ניתוח לב שהסתבך.

### הוצאה לאור של ספרות מדע בדיוני
בשנות ה־60 היה גפן קשור להוצאת "מצפן" של מתתיהו תימור. הוצאת מצפן הוציאה לאור ספרי מתח ומערבונים קלסיים מתורגמים לעברית. את הפרויקט יזם גפן שהיה גם המתרגם הראשי (תחת שמו ותחת שמות בדויים כמו "ע. תירוש") של ההוצאה. במסגרת מצפן הוא תרגם מספר ספרים מסדרת המלאך של לסלי צ'רטריס ושני קובצי סיפורי אימה ופנטסיה שנערכו בידי אלפרד היצ'קוק. במסגרת מצפן, שנת 1961 החל לתרגם ספרי מדע בדיוני מאנגלית לעברית, שהראשון בהם היה "שליטי הבובות" של רוברט היינליין (*The Puppet Masters*; הופיע בעברית בשם "הפלישה לכדור הארץ" ובתרגום מאוחר יותר בשם השליטים). גפן ערך את סדרת המדע הבדיוני בהוצאת "מסדה", ואף תרגם לעברית ספרי מדע בדיוני רבים, בהם של אלדוס האקסלי, פרדריק בראון, ארתור סי. קלארק, אייזק אסימוב, סמואל יוד (ג'ון כריסטופר), פרדריק פול, סיריל מ. קורנבלות', בריאן אולדיס, א. א. ון ווגט ועוד.

במסגרת פעילותו כמתרגם המציא כמה תרגומים עבריים למילים שגורות בתחום המדע הבדיוני. ידועה במיוחד המלה "חייזר", תרגומו ל-"Alien".

גפן היה ממייסדי האגודה הישראלית למדע בדיוני ולפנטסיה, והוצאת תירוש, אותה הקים וניהל, הוציאה לאור את כתב העת של האגודה, המימד העשירי, שהתפרסם מדי חודש במשך עשור. כיום מעניקה האגודה פרס על שמו - פרס גפן - לספרי וסיפורי הז'אנר המצטיינים בכל שנה, במתכונת פרס הוגו.

### כתב העת בול
גפן היה כתב בכתב העת בול שהיה עיתון אנטי ממסדי שעסק בפורנוגרפיה ואקטואליה. עורכי בול הסתבכו בשערורייה פוליטית ושני עורכי העיתון ישבו בכלא באשמת ריגול. בזמן שעורכי העיתון, שמואל מור ומקסים גילן ישבו בכלא, גפן הפך לעורך העיתון בפועל. לאחר שחרור העורכים, גפן נשאר עוד תקופה בעיתון ואז עבר לעבוד ככתב בעיתון המתחרה העולם הזה.

## קישורים חיצוניים
* אלי אשד, עמוס גפן: חייו של אבי החייזרים, קולמוסנט, 20 ביוני 2003 (גרסה של מאמר שהופיע ב"גלובס-פירמה" ביוני 2003)
* 
* עמוס גפן (1937-1998) באתר האגודה הישראלית למדע בדיוני ולפנטזיה, 11 בפברואר 2000

## הערות שוליים

קטגוריה:ישראל: מדע בדיוני
קטגוריה:מתרגמים ישראלים
קטגוריה:מתרגמים מאנגלית לעברית
קטגוריה:עורכים ספרותיים ישראלים
קטגוריה:אישים שעל שמם פרס ספרותי
קטגוריה:אישים הקבורים בעינת
קטגוריה:ישראלים שנולדו ב-1937
קטגוריה:ישראלים שנפטרו ב-1998
חלומות באספמיה (כתב עת)

**חלומות באספמיה** הוא כתב עת ישראלי לספרות ספקולטיבית, שיצא לאור בשנים 2002–2016, ואשר התבסס בעיקר על סיפורים מקוריים של סופרים ישראליים. גליונות כתב העת ראו אור פעם בחודשיים. שם כתב העת מבוסס על הביטוי התלמודי "חלום באספמיא" אשר משמעו חלומות שלא ניתן לממשם.

כתב העת החל כיוזמה בפורום כותבי מדעי בדיוני ופנטסיה בפורטל תפוז. היוזמה הראשונית הייתה של אור ביאליק והגיליון הראשון הופק כיוזמה קהילתית עם ורד טוכטרמן כעורכת הראשית. הגיליון הראשון של כתב העת יצא ב-1 בספטמבר 2002 על מנת להיות מופץ במהלך פסטיבל אייקון של אותה שנה עם איור כריכה של אביב אור. הלוגו של כתב העת עוצב על ידי דורון פישלר. החל מהגיליון השני הפך כתב העת ליוזמה מסחרית תחת רון יניב כמו"ל . בנוסף לעורכת הראשית, המערכת בתחילת דרכה כללה לקט סיפורים (אסף דקל), צוות עורכים (אביגיל גרייף, ניר יניב, חמוטל לוין, שחר רדין, רמי שלהבת ושרון בן-דוד), כותב הקדמות (ניר יניב), לקטורים (אור ביאליק, עירית דורון, נעמי וינר, גל חיימוביץ', רון יניב, יניב כהנא, יוני פליפסן, דורה קישנבסקי, שחר רדין וארן רהט) ורכזת גרפית (שירה שנהב).
[ממוזער|כריכת הגיליון הראשון של כתב העת חלומות באספמיה עם אומנות מאת [אביב אור.]]
בין הסופרים:
* ניר יניב – שימוש כעורך כתב העת בשנים 2007–2008. כמה מסיפוריו שפורסמו בו לפני כן זכו גם לפרסום בכתבי עת בארצות הברית ובאנגליה.
* ורד טוכטרמן – זוכת פרס גפן לשנת 2003 על ספרה "לפעמים זה אחרת", שימשה כעורכת כתב העת מהקמתו ועד 2007.
* גיא חסון – זוכה פרס גפן בקטגוריית הסיפור הקצר לשנת 2003, על סיפורו "אני(TM)" שהופיע בגיליון מספר 3 של חלומות באספמיה.
* לביא תדהר – שזכה בפרס ברדבורי-קלארק לשנת 2003 על הסיפור "עכבישי זמן, רשתות מרחב".
* יואב בלום
* יעל פורמן
בכל גיליון של כתב העת הופיעו גם מאמרים וכמה סיפורים מתורגמים. בין אלה האחרונים ניתן למצוא יצירות של רוברט היינליין, אלפרד בסטר, ניל גיימן, טים פאוורס, מייקל מרשל סמית' ופול די פיליפו.
בשנים 2007–2008 הוקדש כל גיליון לנושא מוגדר. נושאי הגליונות:
גיליון 17: זמן,
גיליון 18: פלישה,
גיליון 19: ערים.
גיליון 20: אגדות מודרניות.

הגיליון האחרון של כתב העת (מס' 23) ראה אור בשנת 2016.
[ממוזער|תוכן העניינים של הגיליון הראשון של כתב העת חלומות באספמיה עם ציור מאת [אביב אור.]]

## הערות שוליים

קטגוריה:כתבי עת לספרות ספקולטיבית
צ'אט

[שמאל|ממוזער|250px|מסך תוכנת [Pidgin למסרים מיידיים שבה ניתן לשוחח]]
**צ'אט** (מאנגלית - **chat**; בעברית **שִׂיחוּחַ**), הוא שיחה כתובה מיידית בין בני אדם לבני אדם או בוטים ברשת האינטרנט. בעולם קיימות מערכות צ'אט רבות, אשר מאפשרות למשתמשים המתחברים לרשת האינטרנט לשוחח אחד עם השני או בקבוצות. פעולה כזאת נקראת בעגת המחשבים העברית לְצ'וֹטֵט. מערכת ראשונה מסוג זה הייתה טוקומטיק שפותחה בשנת 1973.

בדרך כלל, במערכות כאלה ישנם 'ערוצים' שונים (המכונים גם "חדרים") אליהם נכנסים המשתמשים, ובהם מתבצעת שיחה משותפת של כל הנוכחים בערוץ. כל משתמש מקליד את שהוא רוצה להגיד, תחת כינוי-משתמש שאותו בחר לעצמו עם כניסתו לצ'אט, ושאר המשתמשים רואים ויכולים לקרוא את דבריו, וכמובן להגיב. בנוסף לחדרים, ישנה אפשרות לדבר באופן פרטי. באפשרות זו נערכת שיחה פרטית בין שני משתמשים, אשר אינה ניתנת לצפייה על ידי משתמשים אחרים.

בניגוד לפורום שהוא מעין לוח מודעות אלקטרוני שבו כל הנכתב נשמר עד אשר מנהלי הפורום מחליטים למחוק או לארכב, בצ'אט המידע שנכתב על פי רוב אינו נגיש לגולשים לאחר התנתקות מהצ'אט.

קיימים כמה סוגים של צ'אטים:
*חדרי צ'אט באתרי אינטרנט שיש לגלוש אליהם כדי להתחבר. חדרי האינטרנט בדרך כלל מפוקחים על ידי מנטרים מטעם האתר שיש באפשרותם "לזרוק" מהצ'אט מפרי כללים. יתרונם בכך שמתקיימת בהם פגישה אקראית עם קהל גדול ומגוון, שבדרך כלל אין דרך אחרת להיות נגיש אליו.
*תוכנות למסרים מיידיים כדוגמת ICQ וסקייפ שבאמצעותן ניתן לצ'וטט עם חבורה מצומצמת שנקבעת מראש, ואף ניתן לחפש חברים לפי תכונות מסוימות. בתוכנות אלו הפרטיות של הגולשים גדולה יותר, מאחר שאין "אח גדול" שמפקח על התכתובת כמו שנעשה בחדרי צ'אט. לעיתים מצורפות לכתיבה אפשרויות נוספות כמו תקשורת קולית ואף תצוגת וידאו.
*אפליקציות טלפונים חכמים כדוגמת וואטסאפ או טלגרם שבאמצעותן ניתן לצ'טט דרך הטלפון הנייד, וגם בהן לפעמים מצורפות אפשרויות נוספות כמו תקשורת קולית או תצוגת וידאו.

## IRC

פרוטוקול (IRC (Internet Relay Chat הוא פרוטוקול אינטרנט לצ'אט. פרוטוקול זה תוכנן לתמוך ולתת שירותי שיחה למשתמשים רבים מאוד בו זמנית, בחדרים רבים, על פני שרתים רבים הפזורים ברחבי העולם. הפרוטוקול תומך בהעברת קבצים. שיטה זו מכונה DCC. אל השרתים מתחברים בעזרת תוכנות, הפופולרית בהן למערכת ההפעלה חלונות היא תוכנת mIRC.

## ראו גם
*צ'אט רולט
*ICQ
*מירק
*קהילה מקוונת
*כתיבת ערבית בצ'אט
*צ'אטבוט

## קישורים חיצוניים



קטגוריה:תרבות אינטרנט
Anti-Hu

**נוגדן עצמי Hu** או **Anti-Hu** (מוכר גם כ-ANNA-1 - Type 1 Antineuronal Nuclear Antibody) הוא נוגדן עצמי השייך למשפחת הנוגדנים הפאראנאופלסטיים. נוגדן זה מזוהה כסמן ביולוגי מרכזי לתגובה חיסונית המופנית נגד מערכת העצבים המרכזית וההיקפית, לרוב כתוצאה מגידול סרטני סמוי. הנוגדן זוהה לראשונה באמצע שנות ה-80 ונקרא "Hu" על שם המטופל הראשון (Hull) שבו זוהה הקשר בין סרטן ריאות לבין דלקת מוח מוחית ותחושתית.

אחד הביטויים הקליניים הבולטים של נוכחות הנוגדן הוא ניוון פארא-נאופלסטי של המוח הקטן (PCD). מאחר שחלבוני המטרה (Hu) חיוניים להישרדות תאי פורקינייה במוח הקטן, התגובה החיסונית מובילה להרס תאים אלו. המטופל יציג אטקסיה חריפה, סחרחורות וקשיים במוטוריקה עדינה. אבחנה מבדלת נדרשת מול מחלות גנטיות כגון SCA , אולם התפרצות מהירה ונוכחות הנוגדן בנסיוב מכווינים לרוב למקור סרטני סמוי.

## מנגנון הפעולה
הנוגדן הוא מסוג IgG, ולו אזורים וריאביליים (לולאות CDR) המזהים ספציפית חלבונים ממשפחת Hu (הנקראים גם חלבוני ELAV). הנוגדן נוצר בתהליך של ברירת שבטים לאחר חשיפה לאנטיגן הגידולי, הוא עובר היפר-מוטציה סומטית המעלה את הזיקה שלו לחלבוני ה-Hu, וכן החלפת מחלקה  (Class Switching) ל-IgG, המאפשרת לו לנוע בזרם הדם ולחדור לרקמות.

החלבון המותקף הוא מחלבוני Hu הם חלבונים הקושרים RNA המצויים בגרעיני תאי העצב (נוירונים). קיימים ארבעה סוגים (HuA, HuB, HuC, HuD), כאשר נוגדן Hu מגיב עם כולם. התהליך מתחיל כ; תאי גידול (בעיקר סרטן ריאות מסוג SCLC) מבטאים חלבוני Hu על פניהם. מערכת החיסון מייצרת נוגדנים נגד הגידול, אך בשל הדמיון המבני, הנוגדנים חוצים את מחסום הדם-מוח ותוקפים את תאי העצב התקינים. אף על פי שהנוגדנים עצמם משמשים כסמן אבחנתי, נהוג להניח כי הנזק העצבי העיקרי נגרם על ידי תאי T ציטוטוקסיים (CD8+) המופעלים במקביל לייצור הנוגדנים.

### הנוגדן ככלי אבחנתי
הנוגדן משמש כסמן לסרטן סמוי: ב-90% מהמקרים, גילוי נוגדן Hu בדם מקדים את גילוי הסרטן. הוא מקושר בעיקר ל-Small Cell Lung Cancer (SCLC), אך גם לסרטן הערמונית וסרטן השד. נוכחותו מעידה על מקור אוטואימוני לתסמינים כמו אובדן זיכרון, פגיעה בתנועתיות המעי או נוירופתיה תחושתית.

שיטות זיהוי האנטיגן במעבדה הן: אימונופלואורסצנציה (IIF) - זיהוי תבנית צביעה אופיינית בגרעיני תאי עצב של חיות מעבדה. תספיג חלבון: זיהוי ספציפי של הנוגדן אל מול חלבוני Hu רקומביננטיים (שיוצרו בטכנולוגיית DNA רקומביננטי). כרומטוגרפיית זיקה: משמשת במחקר לבידוד וניקוי הנוגדן מתוך נסיוב החולה לצורך אפיון המבנה שלו.

## ראו גם
* תסמונת פארא-נאופלסטית
* נוגדן עצמי

## הערות שוליים

קטגוריה:סרטן
קטגוריה:נוגדנים
אגנוזיה

[ממוזער|[אונה#אונות_במוח_הגדול|אונות המח, ובחיצים המסלול הונטרלי והמסלול הדורסלי הראיתיים ותפקידהם]]
**אגנוזיה** (מיוונית: העדר ידע) - חוסר יכולת להכיר עצמים, קולות, ריחות או צורות, שאינו נובע מפגם כולל בחושים או בזיכרון.
## צורות אגנוזיה
קיימות צורות שונות של אגנוזיה, להן שכיחות וגורמים שונים. מרביתן נגרמות בפגיעה במה שמכונה המסלול הגחוני ("Ventral stream"). זהו המסלול העצבי האמון על שיוך עצם למהותו בהתאם לגירוי החושי בו נתפס.

### אגנוזיה אסוציאטיבית

הלוקה באגנוזיה אסוציאטיבית אינו מסוגל לזהות עצם על פי מראהו. למשל, משקפיים יתוארו על ידו כשני מעגלים אשר קו מחבר ביניהם. אם אותו אדם ייגע בעצם וייעזר בחוש המישוש שלו, הוא צפוי להצליח בזיהוי בנקל. הפגיעה במוח הגורמת לאגנוזיה אסוציאטיבית היא בדרך כלל באזורים משניים באונה האחורית (אוקסיפיטלית) של קליפת המוח). 
אגנוזיה זו אינה מלווה בהפרעה נפשית או בפגיעה כלשהי באינטליגנציה.

### אגנוזיית פרצופים ([[פרוסופגנוזיה|פרוסופואגנוזיה]])

אגנוזיית הפרצופים, תת-סוג של האגנוזיה האסוציאטיבית, היא שכיחה יחסית ומתבטאת בהיעדר יכולת לזהות פרצופים, גם כאשר זיהוין של צורות אחרות תקין. אנשים הלוקים בבעיה זו ינסו לשמור תווי פנים בזיכרון על ידי שימוש ברמזים, כגון צלקות ושומות. בדרך כלל מלווה התסמונת באי נעימות רבה ובמצוקה בנסיבות חברתיות.

### אגנוזיית מילים (אלקסיה)

האדם הלוקה באגנוזיית מילים, אף היא תת-סוג של האגנוזיה האסוציאטיבית, מתקשה מאוד להכיר מילים. יכולת הקריאה שלו פגומה מאוד, והוא צריך לעבור על אותיותיה של מילה תו אחרי תו ורק בסיום תהליך מייגע זה יוכל להרכיב את המילה בראשו.

### אגנוזיות ספציפיות

במקרים שכיחים פחות מתקשה אדם להכיר עצמים השייכים לקבוצה מסוימת, למשל כלי בית. יש בתופעה זו כדי להראות שעצמים מקטגוריות שונות מאוחסנים במוח במקומות שונים.

### אגנוזיה שמיעתית (Auditory agnosia)
חוסר יכולת לזהות את גורם הצליל, למרות שאין שום פגיעה באיברי השמיעה עצמה.

## ראו גם
* עיבוד מידע
* אמוסיה

## קישורים חיצוניים

* מהי אגנוזיה באתר כמוני
* 

## הערות שוליים

קטגוריה:תסמינים וסימנים הקשורים לקול ולדיבור
קטגוריה:פסיכולוגיה קוגניטיבית
קארל רוג'רס

**קארל רוג'רס** (באנגלית: **Carl Rogers**; 8 בינואר 1902 – 4 בפברואר 1987) היה פסיכולוג אמריקאי, מאבות הזרם ההומניסטי בפסיכולוגיה, ואבי שיטת הטיפול הממוקד במטופל (Client-Centered Therapy).

רוג'רס סבר כי המניע האנושי העיקרי הוא השאיפה למימוש עצמי. לדעתו שורשן של בעיות נפשיות הוא באי הלימה בין "העצמי האידיאלי" וה"עצמי בפועל". חוסר התאמה זה בין הרצוי למצוי יכול להימנע באמצעות חינוך השם דגש על **קבלה בלתי מותנית**, היינו נכונות לקבל את תחושות האדם ורגשותיו כלגיטימיים.

לדעת רוג'רס, הפער בין מה שמותר לבין תחושת העצמי עלול להוביל להדחקה. בדומה לאבי הפסיכואנליזה, זיגמונד פרויד, הדגיש רוג'רס את חסרונות ההדחקה. שלא כמוהו הוא סבר שהיא אינה בלתי נמנעת. בנוסף בולט הניגוד בין רוג'רס לפרויד בראייתו האופטימית של רוג'רס את הטבע האנושי.

לטענת רוג'רס, המטפל הקליני לא אמור להוות דמות סמכותנית או "מספקת פתרונות" אלא כזו שתספק תמיכה, חום ואמפתיה לכיוונים אליהם יחליט המטופל עצמו לפנות. ההקשבה צריכה לעמוד במרכז התהליך הטיפולי.

רוג'רס כיהן כראש אגודת הפסיכולוגים האמריקאית בשנת 1947.

במקביל לעבודתו בפסיכולוגיה, לרוג'רס נודעה חשיבות בתחום המחשבה החינוכית. את עיקרי הדברים ניתן למצוא בספרו "חופש ללמוד", שמבוסס על מאמרים והרצאות שנשא המחבר לאורך שנות השישים, ומבטא שילוב של חשיבה חינוכית פילוסופית עם גישתו הפסיכולוגית, הממוקדת בפרט.

## לקריאה נוספת
* רוג'רס, קארל. **חופש ללמוד**. עברית: יונה שטרנברג, ספרית פועלים, 1973
* "חתירה אל העצמי (**הפסיכותרפיה ההומניסטית של קרל רוג'רס**)", ארנון לויתן, ד"ר, הוצאת אדוואנס 2016

## קישורים חיצוניים

* 
* מבוא לפסיכולוגיה של קארל רוג'רס באתר טקסטולוגיה.
* ביוגרפיה והתאוריה של קארל רוג'רס 
* 
* 

## הערות שוליים

קטגוריה:אמריקאים ילידי אילינוי
קטגוריה:אוק פארק (אילינוי): אישים
קטגוריה:סגל אוניברסיטת שיקגו
קטגוריה:פסיכולוגים אמריקאים
קטגוריה:חברי האקדמיה האמריקאית לאמנויות ולמדעים
קטגוריה:נשיאי האגודה האמריקנית לפסיכולוגיה
קטגוריה:פסיכולוגים הומניסטים
קטגוריה:פסיכותרפיסטים אמריקאים
קטגוריה:בוגרי אוניברסיטת ויסקונסין–מדיסון
קטגוריה:בעלי תואר דוקטור מאוניברסיטת קולומביה
קטגוריה:אמריקאים שנולדו ב-1902
קטגוריה:אמריקאים שנפטרו ב-1987
דריל בם

ממוזער|דריל בם, 1983
**דריל ג' בם** (באנגלית: **Daryl J. Bem**; נולד ב-10 ביוני 1938) הוא פסיכולוג חברתי אמריקני, אשר מתמחה בחקר תפיסה עצמית ושינוי עמדות, כמו גם בחקר הפסיכולוגיה של הנטייה המינית ובפאראפסיכולוגיה. מלמד כיום באוניברסיטת קורנל כפרופסור אמריטוס.

## תאוריית התפיסה העצמית
בסדרת מחקרים הצליח בם לבסס אלטרנטיבה לתאוריית הדיסוננס הקוגניטיבי של לאון פסטינגר, על ידי פיתוחה של תאוריית התפיסה העצמית. לדעת בם, אדם מנסה להבין את מניעי עצמו כדרך שמנסה להבינם מתבונן מבחוץ. על כן עשייה יכולה לגרום לשינוי עמדה, שכן מהמעשה יסיק האדם על דעותיו.

## חקר ראיית הנולד
בתחום הפאראפסיכולוגיה מייצג בם דעה שלפיה יש ממש בתופעות הנראות על טבעיות ואל למדע להתייחס אליהן בזלזול.

במחקר שפורסם בכתב העת JPSP בשנת 2011 הראה בם לאורך תשעה ניסויים כי אנשים מסוגלים לחוש את העתיד. יכולת זו היא יכולת Psi, מונח המתאר יכולת אשר אינה מוסברת באמצעים פיזיקליים או ביולוגיים. לדוגמה, באחד הניסויים הראה בם למשתתפים 48 מילים בזו אחר זו על גבי צג מחשב. לאחר הצגת המילים, התבקשו המשתתפים לכתוב את כל המילים שהם זוכרים שהוצגו. לאחר מכן נבחרו באקראי 24 מילים ממאגר 48 המילים שהוצגו לראשונה, מילים אלה הוצגו פעם נוספת למשתתפים. מניתוח סטטיסטי ערך בם נראה כי המילים שהמשתתפים זכרו נבחרו יותר באקראי, כאילו המשתתפים יכלו לראות את העתיד. נכון לשנת 2023, מחקר זה צוטט מעל 1400 פעמים והוביל לשיח רב בקהילת המחקר המדעית-פסיכולוגית, כמו גם למחקרים ולמטא-אנליזות אשר ניסו להפריך או לאשש את הממצאים אשר התגלו בו.

## תחומי מחקר נוספים
בחקר הנטייה המינית, פיתח בם את תאוריית Exotic Becomes Erotic: לדעתו, אין למטען הביולוגי השפעה ישירה על הנטייה המינית, אלא על סגנון ההתנהגות המגדרי (למשל האם הילד ישחק במכוניות או ב"ברבי").

## קישורים חיצוניים

* 

* מאמרים מאת דריל בם 

## הערות שוליים

קטגוריה:אמריקאים ילידי קולורדו
קטגוריה:דנוור: אישים
קטגוריה:פסיכולוגים אמריקאים
קטגוריה:פסיכולוגים חברתיים אמריקאים
קטגוריה:בוגרי מכללת ריד
קטגוריה:בעלי תואר דוקטור מאוניברסיטת מישיגן
קטגוריה:סגל אוניברסיטת קורנל
קטגוריה:אמריקאים שנולדו ב-1938
חללים במלחמת העולם השנייה

ממוזער
במלחמת העולם השנייה נהרגו, לפי ההערכות המקובלות, בין 70 מיליון ל-85 מיליון בני אדם, מתוכם כ-50–56 מיליון ישירות מהלחימה ובין 19 ל-28 מיליון מרעב ומחלות שקשורות למלחמה. מתוך ההרוגים, הרוב (50–55 מיליון) היו אזרחים, ובין 21 ל-25 מיליון חיילים. מבין האזרחים, בין 4.8 לבין 6 מיליון הם קורבנות יהודים שנרצחו בשואה.

במלחמה נהרגו יותר מבכל מלחמה אחרת בהיסטוריה. במלחמת העולם הראשונה להשוואה נהרגו כ-16.5 מיליון בני אדם.

## חללים על פי מדינה
**נתוני הטבלה מבוססים על אומדנים כלליים.**

## יהודים שנרצחו בשואה באירופה
אין נתון מדויק על מספר היהודים שנספו בשואה. המספר שמציינים בדרך כלל הוא 6 מיליון, בעקבות עדותו של אדולף אייכמן שנתן בעת משפטו בשנת 1961, ששימש מומחה לעניינים יהודיים במשרד הראשי לביטחון הרייך ומילא תפקיד בכיר במדיניות "הפתרון הסופי" הנתון הזה נתן אייכמן להיינריך הימלר בשנת 1944. כל המחקר הרציני מאשר שמספר הקרבנות נע בין 5 ל-6 מיליון. חישובים מוקדמים מציינים טווח שבין 4.2 מיליון (ג'רלד רייטלינגר) ל-5.95 מיליון (יעקב לשינסקי). היסטוריונים רבים סבורים ש-6 מיליון זוהי הערכה גבוהה מדי ואחרים אומרים שנרצחו מעל 6 מיליון לאחר שנמצאו עדויות חדשות של קברי אחים באוקראינה.
מחקר חדש יותר, שערכו פרופ' ישראל גוטמן וד"ר רוברט רוזט, והתפרסם באנציקלופדיה של השואה, מעריך את מספר הנספים היהודים בין 5.59 ל-5.86 מיליון; ומחקר בניהולו של ד"ר וולפגנג בנץ מציג טווח שבין 5.29 ל-6 מיליון. מאחר שאין מידע סטטיסטי חד-משמעי על כל היהודים שהושמדו במדינות הכיבוש הנאצי, ובגלל שינויי גבולות תכופים לפני המלחמה, במהלכה ואחריה, קשה למנות את מספר הקרבנות המדויק בכל מדינה. המידע שלהלן לקוח מתוך האנציקלופדיה של השואה, והוא מבוסס על מחקרים שנעשו ביד ושם.

## לוחמים יהודים שנהרגו במלחמה

מיליון וחצי יהודים לחמו בחזיתות במדי צבאות בעלות הברית מתוכם כחצי מיליון יהודים נהרגו בקרבות. יותר מ-350 אלף חיילים יהודים נפצעו, כשליש מהם נפצעו באורח קשה.

## קישורים חיצוניים

* המאגר המקוון של שמות קרבנות השואה, באתר יד ושם
## הערות שוליים

*
ריצ'רץ' (תוכנית טלוויזיה)

**ריצ'רץ**' היא תוכנית טלוויזיה ישראלית לילדים, ששודרה בין השנים 1975 – 1980, בערוץ הראשון. התוכנית הייתה פורצת-דרך בישראל בהיותה התוכנית הראשונה שהוגשה והונחתה על ידי ילדים עבור ילדים. יוצרת התכנית הייתה חנה בן-ארי ניניו. שיר הפתיחה נכתב על ידי עמוס אטינגר והולחן על ידי נתן שחר. 

התוכנית כללה מערכונים ושירים לצד תכנים רציניים יותר וגם שיחות בעניינים שונים הנוגעים לילדים בגילאי בית הספר. המנחים כמעט כולם, היו ילדים ירושלמים, בגילאי 11-10. היו שני צוותים של מנחים: הראשון, והזכור יותר בדרך-כלל, הגיש את התוכנית בין 21 בדצמבר 1975 ל-26 ביוני 1977 (35 תוכניות), והצוות השני פעל בין 26 באפריל 1979 ל-23 ביוני 1980 (26 תוכניות). 2 תקליטים (אחד לכל עונה ששודרה) יצאו עם לקט שירים שבוצעו בתוכנית.

בעשור הראשון של המאה ה-21 התכנית הייתה זמינה בהוט V.O.D.

את התכנית הפיקה צלילה רוז וביים אלי ריבנבך ואחריו יוסי צמח. הניהול המוזיקלי היה תחת נתן שחר ואחריו של נפתלי וגנר, שגם כתב את מרבית השירים. חלק מהשירים נכתבו עי תלמה אליגון רוז. גבי אלדור, הייתה הכוריאוגרפית של התוכנית (בתה דינה זקס הייתה אחת המנחות בצוות השני).

## מנחי התוכנית
### הצוות הראשון
* איל אספלר (השתתף רק בתוכנית אחת)
* אביב אפרת ("האתלט")
* אתי ורון (השתתפה רק בשיר הפתיחה)
* גילת בן גיל 
* דורי גלס
* טלי מזור
* ינאי כרפס ("הזמר")
* כלילה ג'רסי ("הביישנית")
* מירב מזרחי
* נורית רבי (השתתפה רק בתוכניות הראשונות)
* נעמה אשרי ("נעמה היפה")
* עפר בהירי 
* ערן שטיינברג (הלמדן)
* רות קמר ("רות השקדנית")
* אברהם דן רובין (רמי "הג'ינג'י")
* רויטל יונה
* שירה כ"ץ

### הצוות השני
*אבנר חובב
*אסף לבנון
*ארז סבו
*דובי אופנהיים
*דינה זקס
*דנה כהן
* 
*יפעת לשם
*מני תורן 
*נוגה ברקאי
*נועה זנדבנק
*סיגל רדי
*עדה גרף
*עירד קידרון
*ענבר גלעדי

## פינות קבועות
בתוכנית היו מספר "פינות" קבועות. בין היתר:
* **שיחה** - דיון פתוח בבעיות שהעלו הצופים (במכתבים), בהשתתפות כל הילדים.
* **הידעתם?** - פינת מידע טריוויאלי, אותו היה קורא אחד הילדים לבוש כמגיש חדשות מתוך ספר ענק שכותרתו "אינפורמציה לא חשובה".
* **מריץ' ורץ' יוצא ריצ'רץ'...** - פינה שבדרך-כלל הגיש רמי הג'ינג'י (בצוות הראשון) ובה צירוף-מילים מלווה באיור. למשל: "מריץ' ורץ' יוצא ריצ'רץ'; ומציפור והיפופוטם - ציפופוטם!"
* **שיר/פזמון** - שירים מתורגמים או מקוריים בביצוע הילדים.

## בתרבות
*בתוכנית "ארץ נהדרת" נעשתה פרודיה על הסדרה הזו ועל "הילדים משכונת חיים".
*בסדרה "הפיג'מות" נעשתה פרודיה על הסדרה הזו ועל "רגע עם דודלי", הפרק הוקדש לזכרו של ספי ריבלין שגילם את פיסטוק.

## קישורים חיצוניים

* 
* 
*

קטגוריה:תוכניות טלוויזיה ישראליות
קטגוריה:תוכניות טלוויזיה ישראליות לילדים
קטגוריה:תוכניות טלוויזיה ישראליות שעלו לשידור בשנות ה-1970
קטגוריה:הערוץ הראשון: תוכניות וסדרות
אלן פארקר

סר **אלן ויליאם פארקר** (באנגלית: Sir **Alan William Parker**; 14 בפברואר 1944 – 31 ביולי 2020) היה במאי קולנוע, מפיק, תסריטאי ושחקן בריטי שיצר סרטים במולדתו וגם בארצות הברית. השתייך למקימי "הגילדה הבריטית של הבמאים".

## ביוגרפיה
אלן פארקר נולד בשכונת איזלינגטון בלונדון, לבן להורים ממעמד הפועלים. הוא החל את דרכו כקופירייטר לפרסומות בסוכנויות פרסום בשנות ה-60 ותחילת שנות ה-70. כתב את התסריט לסרט "מלודי" (1971) דרמת נעורים בעיר שדה באנגליה, עם פסקול שכתבו חברי הלהקה האנגלית בי ג'יז. ב-1976 כתב וביים את הקומדיה המוזיקלית "באגסי מלון", סרט נוסף בכיכובם של בני נוער.

פריצתו הגדולה לתודעה העולמית הייתה ב-1978 כשביים את "אקספרס של חצות" שזכה לשבחי הביקורת והיה מועמד במספר קטגוריות לפרס אוסקר, כולל הבמאי הטוב ביותר והסרט הטוב ביותר. פארקר היה מועמד לאוסקר גם על סרטו "מיסיסיפי בוערת" בשנת 1988.

פארקר גם ביים מספר סרטים מוזיקליים: "תהילה" (1980), "פינק פלויד - החומה" (1982), "הקומיטמנטס" (1991), ו"אוויטה" (1996).

מת ב-31 ביולי 2020 בגיל 76.

## פילמוגרפיה
*עקבות (1974)
*הנמושה שלנו (1974)
*המפונים (1975) (טלוויזיה)
*באגסי מלון (1976)
*אקספרס של חצות (1978)
*ימים אחרונים של אהבה (1982) Shoot the Moon
*תהילה (1980)
*פינק פלויד - החומה (1982)
*בירדי (1984)
*ליבו של אנג'ל (1987)
*אוויטה (סרט) (1996)
* האפר של אנג'לה (1999)
*הדרך לוולוויל (1994)
*מיסיסיפי בוערת (1988)
*בוא לראות את גן עדן (1990) Come See the Paradise
*הקומיטמנטס (1991)
*החיים של דייוויד גייל (2003)

## קישורים חיצוניים

* 

* 

קטגוריה:במאי קולנוע בריטים
קטגוריה:מפיקי קולנוע בריטים
קטגוריה:תסריטאי קולנוע בריטים
קטגוריה:שחקני קולנוע וטלוויזיה אנגלים
קטגוריה:אבירים בריטים
קטגוריה:זוכי פרס באפט"א לבמאי הטוב ביותר
קטגוריה:בריטים שנולדו ב-1944
קטגוריה:בריטים שנפטרו ב-2020
1901

__TOC__

## אירועים
[שמאל|ממוזער|200px|[רצח ויליאם מקינלי: האנרכיסט ליאון צ'ולגוש יורה בנשיא ארצות הברית ויליאם מקינלי בבאפלו, ניו יורק. מקינלי מת מפצעיו אחרי 8 ימים.]]

## נולדו
[180px|ממוזער|שמאל|[דוד מרכוס]]
[180px|ממוזער|שמאל|[איציק מאנגר]]
[180px|ממוזער|שמאל|[וולט דיסני]]
[180px|ממוזער|שמאל|[מרלן דיטריך]]

## נפטרו
[180px|ממוזער|שמאל|[ויקטוריה, מלכת הממלכה המאוחדת]]
[180px|ממוזער|שמאל|[בנג'מין הריסון]]

## לוח שנה

### שנת 1901 לפי הלוח היוליאני

|}

## קישורים חיצוניים
אפיקורוס (יהדות)

**אפיקורוס** (כופר) מוזכר במשנה () בתור מי שאין לו חלק לעולם הבא. המשנה אינה מגדירה מהו אפיקורוס, אך ברור כי שם זה נגזר משמו של החכם היווני אפיקורוס, שהשקפותיו הנוגדות את קיומם של אלים ושל השגחה עליונה, התפשטו בעולם העתיק לקראת ראשית האלף הראשון. לדעת יעקב מלכין, האימוץ של שם הפילוסוף ככינוי כללי לכופרים מעיד על הפופולריות של עמדותיו בקרב הציבור היהודי באותה תקופה.

## אטימולוגיה
מקור הביטוי הוא שמו של הפילוסוף היווני, אבי האסכולה האפיקוראית, אך התלמוד פירש את השם כנגזר מן השורש פק"ר, דהיינו הפקר, ובהתאם לכך פירש את המושג כמי שמבזה תלמיד חכם או המבזה אדם בפני תלמיד חכם.

## מהותו
על פי הרמב"ם, זלזול בתלמידי חכמים הוא מקרה פרטי של זלזול בתורה או בחכמיה, ובהתאם לכך הוא מגדיר אפיקורוס כאדם שכופר במהות הנבואה ובנבואת משה רבנו, או שטוען שהאל אינו מתעניין במעשי האדם (כלומר טוען שאין השגחה אלוהית). עם זאת, רמב"ם מבדיל בין אפיקורוס לבין אתאיסט (המכונה בלשונו "מין") אשר שולל את עצם קיומו של האל. סביר להניח שהגדרות אלו נבעו מהיכרותו של רמב"ם עם המקורות היווניים שהביאו את משנתו של אפיקורוס.

בעקבות פעולות הצנזורה הנוצרית פשט מושג זה בספרי הקודש היהודיים, שכן הצנזורה לא ראתה בעין יפה את הביטוי "מין", שבעיניה כוון אל הנוצרים, והחליפה אותו בביטוי "אפיקורוס" (או "אפיקורס"), דהיינו כופר, שהרי גם הכנסייה נלחמה בכופרים.

## ראו גם
* מינות (יהדות)
* עיקרי האמונה היהודית

## לקריאה נוספת
* יעקב מלכין, "השפעת אפיקורוס היווני ואפיקורוסים יהודיים על היהדות", בתוך: יעקב מלכין (עורך), **תרבות היהדות החילונית**, הוצאת כתר, 2006, עמ' 91–153.

## קישורים חיצוניים

* 

## הערות שוליים

קטגוריה:האמונה היהודית
מטה כללי

**מטה כללי** (בראשי תיבות: **מטכ"ל**) הוא מרכז העצבים של הצבא המודרני ומהווה את המטה של המפקד העליון של הצבא. ברוב צבאות העולם מקובל להקים מטה מרכזי שיפקח על כל הכוחות המזוינים של אותה מדינה. בישראל המטה הכללי של צה"ל ממלא תפקיד זה. בארצות הברית קיים מטכ"ל לכל זרוע, ומעליהם מפקד המטות המשולבים.

קיומו של המטה הכללי נחשב לרוב למבדיל בין צבא (הכולל מטה כללי) לבין מיליציה. דבר זה גורם לעיתים לכך שגם ארגוני טרור (כגון החזית העממית לשחרור פלסטין) מחזיקים "מטה כללי" שאיננו קיים באופן מעשי. דוגמה אחרת ליחס זה הוא האיסור בחוזה ורסאי על גרמניה להחזיק מטה כללי וזאת על מנת למנוע את ארגון הצבא שלה (למעשה גם בתקופת רפובליקת ויימאר התעלמה גרמניה מחלק זה של ההסכם).

המטה הכללי של הכוחות המזוינים של ארצות הברית מורכב מראשי הזרועות השונים – צבא היבשה (US Army), חיל הנחתים (US Marine Corps), הצי (US Navy), חיל האוויר (US Air Force), משמר החופים (US Coast Guard) וחיל החלל (US Space Force). מעל כל ראשי הזרועות נמצא יושב ראש המטות המשולבים, אשר כפוף ישירות לנשיא, שהוא על פי החוקה האמריקאית מפקדם העליון של כל הכוחות המזוינים באופן סמלי.

## ראו גם
* סטאבקה – המטה הכללי של הצבא האדום
* המטה הכללי של צה"ל
* המטה הכללי הרוסי

## קישורים חיצוניים

* 

קטגוריה:יחידות צבאיות
קטגוריה:מטות פיקוד צבאיים
שדי תרומות

**שְׂדֵי תְּרוּמוֹת** הוא מושב עובדים בגוש ביכורה עמק בית שאן השייך למועצה אזורית עמק המעיינות.

## היסטוריה
תחילת דרכם של שלושת מושבי ביכורה: רוויה, שדי תרומות, ורחוב, בתחילת 1950 עת החליט אברהם הרצפלד על הקמת יישוב בסמריה. הקיבוצים הדתיים בקשו מארגון ההתיישבות של הפועל המזרחי לארגן גרעין שיתיישב במקום כדי לשמור על האופי הדתי של האזור. בספטמבר 1951, הוקמה נקודת יישוב זמנית במקום על אדמת היישוב הערבי הנטוש אלסאמיריה. נקודה זאת הייתה למושב רחוב.

המושב שדי תרומות הוקם באביב 1952 כפרוונה ג', היישוב השני באזור, על ידי יהודים שעלו מעיראק ומכורדיסטן במסגרת תנועת "הפועל המזרחי". מקור שמו בקינת דוד לשאול ויהונתן שנפלו בעת מלחמתם בפלשתים. היישוב ממוקם למרגלות הרי הגלבוע, שם נפלו שאול המלך ובניו: .

אנשי היישוב עסקו בראשית דרכם בעבודת קרקע וגידול צאן ובקר. כיום חלקם עוסקים בחקלאות מודרנית המבוססת על חממות, עבודות עפר, קבלנות כבישים, צימרים ועוד.

במרכז היישוב עובר כביש 90, כביש מרכזי המקשר בין ירושלים לצפון דרך בקעת הירדן.

ב-19 ביוני 2003 אירע ביישוב הפיגוע בשדי תרומות ובו נרצח אבנר מרדכי מתושבי היישוב. על שמו נקראה המכולת.

בשנת 2012 מונה כרב המושב הרב לביא שמעון, בוגר ישיבת שעלבים.

### כביש 90
במרכז היישוב עובר כביש 90, כביש מרכזי המקשר בין ירושלים לצפון דרך בקעת הירדן. הכביש מהווה מטרד רעש ובטיחות ואף גבה קרבנות לאורך השנים.

תושבי המושב מנהלים כיום מאבק לצורך הזזת הכביש אל מחוץ לתחום המושב.

ממוזער|מבט מן האוויר (ויקיאוויר)

## קישורים חיצוניים

* שדי תרומות  במרכז המידע להתיישבות בגליל
* שדי תרומות באתר הרשות לפיתוח הגליל

## הערות שוליים

*
קטגוריה:יישובים שהוקמו ב-1951
קטגוריה:מושבים
קטגוריה:עמק בית שאן
קטגוריה:קבוצת ביכורה
קטגוריה:כביש 90
קטגוריה:מושבים במחוז הצפון
מסיבת התה של בוסטון

ממוזער|טקסט=W.D. Cooper. Boston Tea Party in The History of North America. London|ו.ד קופר, מסיבת התה של בוסטון בהיסטוריה של צפון אמריקה. לונדון.
**מסיבת התה של בוסטון** (באנגלית: Boston Tea Party) הייתה פעולה ישירה שנערכה בנמל בוסטון, בליל 16 בדצמבר 1773, ובה השליכו קבוצה של אנשים מחופשים לאינדיאנים שהתנגדו למה שכינו "העריצות הבריטית" את כל מטען התה שהיה באוניות של חברת הודו המזרחית אשר עגנו בנמל. אירוע זה נחשב בידי רבים כנקודת מפתח בציר הזמן של ההיסטוריה האמריקנית, וכאירוע שהוביל למלחמת העצמאות האמריקנית ולאחר מכן להכרזת העצמאות של ארצות הברית.

## רקע
במהלך שנות ה-70 של המאה ה-18, החלה להתארגן בבוסטון אגודה פטריוטית אמריקנית, שמטרתה הייתה להשיג עצמאות וממשל עצמי לשלוש עשרה המושבות. אגודה זו כונתה בשם "בני החירות". בשנת 1773 הפחיתה ממשלת ממלכת בריטניה הגדולה את המס ששילמה חברת הודו המזרחית על תה, אך המשיכה לגבות את כל המיסים ללא שינוי באמריקה. "בני החירות" ורוב תושבי שלוש עשרה המושבות התנגדו לפעולה זו, אך מפני שלא היה להם נציג בפרלמנט הבריטי, הם לא יכלו לעשות דבר בנידון.

שמאל|ממוזער|250px|נמל בוסטון, באזור זה התרחשה מסיבת התה של בוסטון.

## השלכת התה
ב-16 בדצמבר 1773 הגיעו שלוש אוניות משא בריטיות לנמל בוסטון כדי לפרוק מטען רב של תה. המתנגדים למיסי התה הכבדים מנעו את פריקתם של ארגזי התה מהאוניות, אך המושל הבריטי של מסצ'וסטס, תומאס האצ'ינסון, חייב את המושבה לשלם מיסים על ארגזי התה שלא נפרקו, ובינתיים האוניות נשארו עוגנות בנמל.
"בני החירות" ועוד אנשים רבים התנגדו למיסוי זה על ארגזים שלא נפרקו, ונאבקו על כך. מאבק זה הגיע לשיאו בליל 16 בדצמבר, כאשר כמה מאזרחי בוסטון ומ"בני החירות" הגיעו לנמל בוסטון מחופשים לאינדיאנים, עלו על האוניות הבריטיות והשליכו את מטען התה היקר לים. האירוע כונה **מסיבת התה של בוסטון**.

## התגובה להשלכת התה
בתגובה לזריקת מטען התה היקר דרשה ממלכת בריטניה הגדולה פיצוי כספי רב על הארגזים שהושלכו. לאחר סירובם של אזרחי מסצ'וסטס לדרישה זו, העביר הפרלמנט הבריטי מספר חוקים שקבעו עונשים שונים על תושבי בוסטון בפרט, ומסצ'וסטס בכלל. בין השאר, כללו החוקים את סגירת נמל בוסטון לתנועת אוניות מסחר והפחתה בסמכויותיה של אספת הנבחרים של מסצ'וסטס.

## ראו גם
* טבח בוסטון
* מלחמת העצמאות האמריקנית
* הכרזת העצמאות של ארצות הברית
* בני החירות
* היסטוריה של ארצות הברית
* אין מיסוי ללא ייצוג
* תנועת מסיבת התה

## קישורים חיצוניים

* תולדות ארצות הברית, הספרייה הווירטואלית של מטח
* 
* 

## הערות שוליים

קטגוריה:המהפכה האמריקאית
קטגוריה:בוסטון: היסטוריה
קטגוריה:מחאה בארצות הברית
מושבת עונשין

**מושבת עונשין** הוא כינוי של מקום רחוק אליו שלחו שפוטים למאסר (convicts) כדי לרצות את עונשם. הייתה זו בדרך כלל קולוניה מרוחקת של מדינה אירופאית, שהאסירים שימשו בה כוח עבודה זול כדי לסייע ביישוב הארץ, והורחקו מקרבת אזרחים הגונים במדינותיהם שלהם.

## צרפת
מושבות העונשין הידועות של צרפת היו בקולוניות הבאות:
*גיאנה הצרפתית – התפרסמה במיוחד הודות לספר האוטוביוגרפי "פרפר" מאת אנרי שרייר שגם הפך לסרט קולנוע.
*קלדוניה החדשה
*הודו-סין
*מדגסקר
*אי השדים – אחד משלושה איי הישועה, אליו הוגלה אלפרד דרייפוס ב-1895.

## בריטניה
מערכת המשפט הבריטית נהגה לשלוח עבריינים לגלות באוסטרליה שהייתה דומיניון בריטי ובטסמניה הסמוכה, ובשנים הראשונות לגילוי אמריקה גם שלחה אסירים למושבות עונשין בצפון אמריקה.

## ישראל
לעיתים התירו שופטים למורשעים לבצע עבודות שירות באילת גם אם אינם תושבי העיר, אך עקב פניית העירייה לנשיאת בית המשפט העליון פורסמה הנחיה לשופטים להימנע מכך.

## רוסיה
מערכת המשפט הרוסית נוהגת לשלוח אסירים ועבריינים מסוכנים ל**[[מושבת תיקון|מושבות תיקון]]**. בשנת 2004 היו 760 מוסדות כאלה. בשנת 2012 דיווח שירות בתי הסוהר הפדרלי הרוסי כי 585,000 אסירים מרצים עונשים במושבות התיקון, יותר מ-260,000 האסירים שהוחזקו במתקני מאסר סגורים. ב וב, אחת ממושבות העונשין הידועות היה כלא שליסלבורג על האי שליסלבורג.

## ראו גם
* הגליה
* גולאג

## קישורים חיצוניים

* 
* 

## הערות שוליים

*
קטגוריה:ענישה
קטגוריה:הגירה בכפייה
קטגוריה:היסטוריה כלכלית
אתינגאנים

**אתינגאנים** (ביוונית: **Ἀθίγγανοι**) היו כת בנצרות שפעלה בקיסרות הביזנטית ואימצה כמה ממנהגי היהדות.

לפי המקורות העתיקים האתינגאנים היו כת נוצרית של מתייהדים שאימצו כמה ממנהגי היהדות, הם קיימו את "חוקי משה" ושמרו את יום השבת אולם מנגד הם לא נהגו למול את בניהם והעדיפו במקום לקיים את טקס הטבילה. ההשפעה היהודית מיוחסת לקהילה היהודית שחיה בקרבתם ואף נאמר שלכל משפחה אתינגאנית היה יהודי שתפקידו היה להיות מדריכם בענייני הדת היהודית. 

המקורות מציגים את האתינגאים כיורשיהם של המלכיצדיקאים אולם דבר זה לא וודאי, בהשקפת עולמם הם היו קרובים לפלגיאנים והתנגדו לפולחן האיקונין. יש חוקרים המפקפקים במידת ההשפעה שהמקורות הכנסייתים מייחסים ליהודים על האתינגאים, מכיוון שלכותבים הכנסייתים יש נוהג להאשים את היהודים בכל צרות הנצרות.

האתניגאנים התגוררו בפריגיה שבאסיה הקטנה, האזכור הראשון שלהם בהיסטוריה הוא כתומכיו של המועמד לעלות לכס הקיסרות ניקופורוס ולאחר עלייתו הוא נהג בסובלנות בבני הכת, אולם מדיניות זאת השתנתה בזמנו של יורשו מיכאל הראשון, קיסר האימפריה הביזנטית. קיסר זה היה נתון להשפעה הקנאית של פטריארך קונסטנטינופול ובהשפעתו הוציא פקודה שגזרה דין מוות על כל בני הכת, אם כי יותר מאוחר הומתק העונש להחרמת רכושם והגלייתם של בני הכת. כתוצאה מכך חלק מהם עזבו לפרובינקיות המערביות של הקיסרות והתיישבו בעיר אגינה.

למרות הגזרות הקשות הכת המשיכה להתקיים בפריגיה ויש ידיעות על קהילה משגשגת של אתינגאנים בימי שלטונו של מיכאל השני. בימי שלטונו של קונסטנטינוס השביעי פורפירוגניטוס ההתקפות על האתינגאנים התחדשו והם הואשמו בעיסוק בכישוף ובזימון שדים, ההתקפות עליהם היו חלק ממערכה כוללת כנגד זרמים נוצרים לא-אורתודוקסים ששכנו בקיסרות. קיומם מתועד עד המאה ה-11.

## לקריאה נוספת

*Elli Kohen, '''History of the Byzantine Jews''', University Press of America, 2007, pages 75-77 
* Joshua Starr, "An Eastern Christian Sect: The Athinganoi: To the Memory of Prof. Andréas Michael Andréadès (1877-1935)". *The Harvard Theological Review*, Vol. 29, No. 2 (Apr., 1936), pp. 93-106


קטגוריה:נצרות: זרמים שסומנו כמינות
קטגוריה:האימפריה הביזנטית: דת
הוגו מפרובאנס

**הוגו** (צרפתית: Hugues d'Arles; 880 - 10 באפריל 947) היה מלך איטליה בשנים 926–947. 

הוגו היה רוזן ארל (משנת 898) ורוזן פרובאנס (משנת 911) ונודע בעיקר בשל דרכו רצופת הנישואים כדי להגיע לכס המלך. באותם ימים היה רודולף השני (מדוכסות בורגונדיה) מלך איטליה. הוגו נשא את אמו של המלך לאשה, אחר נשא את בתו של המלך ואחרי כן את אלמנתו של המלך. גם אחיו נישא לבת אחרת של המלך ואילו בנו נישא לבת נוספת של המלך.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מלכי איטליה
קטגוריה:ילידי 880
קטגוריה:נפטרים ב-947
ג'ירולמו פרקסטורו

שמאל|ממוזער|150px|ג'ירולמו פרקסטורו
**ג'ירולמו פרקסטורו** (באיטלקית: **Girolamo Fracastoro**; 1478 – 8 באוגוסט 1553), רופא ומשורר איטלקי.

## ביוגרפיה
פרקסטורו יליד ורונה, למד רפואה בפדובה, והתוודע לקופרניקוס. לאחר לימודיו עבר לורונה ובה התגורר עד יום מותו. מלבד עיסוקו הרפואי עסק במדע, ואף חלק על תפיסתו של תלמי כי השמש סובבת את כדור הארץ.

פרסם ספרים אחדים ששניים מהחשובים הם:
* "העגבת או המחלה הצרפתית" – ראה אור בשנת 1530 כספר שירה ובו מסופר על רועה בשם סיפיליס שנדבק במחלת העגבת כעונש מידי אפולו. הספר תורגם לכמה לשונות ויצא בעשרות מהדורות. בתוך המסופר שילב תיאור רפואי של המחלה ודרכי הטיפול בה, עד כי השם המקובל לעגבת מקורו בספר זה.
* "על הדבקה ומחלות מידבקות" – ראה אור בשנת 1546 ובו העלה השערה מדעית כי כל המחלות נגרמות על ידי יצורים חיים, ולא רק זאת אלא שכל אחת מן המחלות נגרמת על ידי יצור ממין אחר. גם לו - כמו ללואי פסטר שהוכיח את טענתו זו באופן מדעי - לעגו הבריות וניסו לתקוף אותו על שהוא מפריח הבלים באוויר. הספר כולל תיאורי מחלות שונות ובהן, לראשונה בתולדות הרפואה, זו של טיפוס הבהרות.

## קישורים חיצוניים

* 

קטגוריה:משוררים איטלקים
קטגוריה:רופאים איטלקים במאה ה-15
קטגוריה:רופאים איטלקים במאה ה-16
קטגוריה:ילידי 1478
קטגוריה:נפטרים ב-1553
קטגוריה:בוגרי אוניברסיטת פדובה